****

**ОСНОВНА ШКОЛА „ДОСИТЕЈ ОБРАДОВИЋ“**

**ФАРКАЖДИН**

**ПРАВИЛНИК О ИСПИТИМА**

**Фаркаждин, 2024. године**

**С А Д Р Ж А Ј**

**I ОСНОВНЕ ОДРЕДБЕ** (Члан 1.)

**II ВРСТЕ ИСПИТА И РОКОВИ ЗА ПОЛАГАЊЕ** (Члан 1.)

Завршни испит (Члан 3.)

Поправни испит (Члан 4.)

Разредни испит (Члан 5.)

Испит из страног језика (Члан 6.)

Испитни рокови (Члан 7.)

**III ИСПИТНА КОМИСИЈА** (Члан 8.) (Члан 9.)

**IV ОРГАНИЗАЦИЈА И НАЧИН ПОЛАГАЊА ИСПИТА** (Члан10.) (Члан 11.) (Члан 12.) (Члан 13.)

 (Члан 14.) (Члан 15.) (Члан 16.)

Оцењивање на испиту (Члан 17.) (Члан 18.)

Записник о полагању испита (Члан 19.)

**V ПРАВНА ЗАШТИТА УЧЕНИКА**

Приговор на поправни, разредни или испит из страног језика (Члан 20.)

Приговор на завршни испит (Члан 21.)

**VI ЗАВРШНЕ ОДРЕДБЕ** (Члан 22.) (Члан 23.) (Члан 24.)

На основу члана 119. став 1. тачка 1), у вези са чланом 73. и 78. Закона о основама система образовања и васпитања („Службени гласник РС“, бр. 88/2017, 27/2018. – др. закони, 10/2019, 6/2020, 129/2021 и 92/2023) и члановима 70. – 74. Закона о основном образовању и васпитању, („Службени гласник РС“, бр. 55/2013, 101/2017, 27/2018 – др. закон, 10/2019, 129/2021 и 92/2023), члана 106. став 1. тачка 1) Статута Основне школе „Доситеј Обрадовић“ у Фаркаждину, број 272 од 26.04.2024. године, и чланова 25. – 28. Пословника о раду Школског одбора Основне школе „Доситеј Обрадовић“ Фаркаждин, бр. 383 од 30.06.2022. године, на седници одржаној 04.11.2024. године, Школски одбор Основне школе „Доситеј Обрадовић“ у Фаркаждину донео је

**ПРАВИЛНИК О ИСПИТИМА**

**у Основној школи „Доситеј Обрадовић“ у Фаркаждину**

**I ОСНОВНЕ ОДРЕДБЕ**

Члан 1.

Правилником о испитима (у даљем тексту: Правилник) у Основној школи „Доситеј Обрадовић“ у Фаркаждину (у даљем тексту: Школа) утврђују се врсте испита, рокови за полагање испита, испитна комисија, организација и начин полагања испита, оцењивање на испиту, записник о полагању испита и правна заштита ученика у вези са полагањем испита у Школи, у складу са Законом о основама система образовања и васпитања, Законом о основном образовању и васпитању и Статутом Школе.

**II ВРСТЕ ИСПИТА И РОКОВИ ЗА ПОЛАГАЊЕ**

 Члан 2.

У Школи се полажу следећи испити:

 -завршни испит;

 -поправни испит;

 -разредни испит;

- испит из страног језика.

**Завршни испит**

Члан 3.

 Завршни испит у основном образовању и васпитању је испит на државном нивоу којим се завршава основно образовање и васпитање.

 Након завршеног осмог разреда ученик полаже завршни испит писаним путем – решавањем тестова.

Завршни испит ученик осмог разреда полаже на језику на којем је остваривао образовно-васпитни рад.

Изузетно, завршни испит ученик осмог разреда, на захтев родитеља, односно другог законског заступника може да полаже на другом језику ако је то у најбољем интересу ученика.

Програмом завршног испита одређују се наставни предмети из којих ученик полаже завршни испит.

Прилагођавање завршног испита за ученике којима је потребна додатна подршка врши се у складу са врстом потребне додатне подршке.

Ученик са сметњама у развоју и инвалидитетом полаже завршни испит у складу са својим чулним и моторичким могућностима, односно условима које захтева одређена врста инвалидитета.

Полагањем завршног испита ученик стиче право на упис у средњу школу, у складу са Законом о основама система образовања и васпитања и законом који уређује област средњег образовања и васпитања.

Регуларност завршног испита обезбеђује директор Школе (у даљем тексту: Директор).

Резултати завршног испита служе Школи за утврђивање квалитета рада наставника и Школе, ослонац су за развојно планирање и унапређивање свеукупног рада Школе и служе министарству надлежном за образовање (у даљем тексту: Министарство) за процену стања и напретка образовања у Републици Србији.

**Поправни испит**

Члан 4.

Поправни испит полаже ученик од четвртог до осмог разреда који на крају другог полугодишта има до две недовољне закључне бројчане оцене из обавезних предмета или из једног обавезног предмета и изборног програма други страни језик.

Ученик од четвртог до седмог разреда полаже поправни испит у августовском испитном року, а ученик осмог, односно завршног разреда у јунском и августовском испитном року.

Ученик који полаже поправни испит обавезан је да похађа припремну наставу, коју је Школа дужна да организује непосредно пре полагања поправног испита.

Ученик који положи поправни испит завршава разред.

Ученик од четвртог до седмог разреда који на крају другог полугодишта има више од две недовољне закључне бројчане оцене и ученик који не положи поправни испит или не приступи полагању поправног испита понавља разред, у складу са законом.

Ученик осмог, односно завршног разреда који има више од две недовољне закључне бројчане оцене или не положи поправни испит не понавља разред, већ завршава започето образовање и васпитање у истој школи полагањем испита из обавезног предмета, односно изборног програма други страни језик из којег има недовољну оцену, у складу са законом.

Ученик осмог разреда основног образовања и васпитања који положи поправни испит, стиче право да полаже завршни испит у основном образовању и васпитању у прописаним роковима.

**Разредни испит**

Члан 5.

Разредни испит полаже ученик који није оцењен из једног или више предмета, изборног програма или активности.

Ученик може бити неоцењен из обавезног предмета, изборног програма и активности уколико није похађао наставу више од трећине укупног годишњег броја часова тог обавезног предмета, изборног програма и активности и уколико се оцењивањем утврди да није достигао образовне стандарде на основном нивоу.

Ученик који на разредном испиту добије једну или две недовољне оцене, као и ученик који није приступио полагању разредног испита из једног или два обавезна предмета, изборног програма и активности полаже поправни испит.

Ученик који на разредном испиту добије недовољну оцену из више од два обавезна предмета, укључујући и изборни програм други страни језик, или који не приступи полагању разредног испита из више од два обавезна предмета, изборног програма и активности, понавља разред, у складу са законом.

**Испит из страног језика**

Члан 6.

 Ученик може да полаже испит из страног језика који није изучавао у Школи.

Испит из става 1. овог члана полаже се по прописаном програму наставе и учења за одређени разред.

Школа издаје ученику уверење о положеном испиту.

Испит из страног језика може да се полаже и у другој школи, која остварује програм тог језика.

Изузетно, ученику може да се призна уверење о положеном испиту из страног језика као доказ о савладаности програма страног језика за одређени разред, ако је то у најбољем интересу ученика, уколико је ученик наставио стицање основношколског образовања у другој школи, у којој се изучава други страни језик у односу на школу у којој је претходно стицао основношколско образовање и васпитање.

Оцена о положеном испиту из страног језика уноси се у прописану евиденцију.

**Испитни рокови**

Члан 7.

 Испитни рокови за полагање испита из чланова 4. - 6. Правилника су:

 -јунски испитни рок;

 -августовски испитни рок.

**III ИСПИТНА КОМИСИЈА**

 Члан 8.

Испити из чланова 4. - 6. Правилника полажу се пред испитном комисијом од три члана од којих су најмање два стручна за предмет.

Испитну комисију образује Директор.

Ако Школа нема потребан број стручних лица за одговарајући предмет ангажује се стручно лице из друге школе.

Члан 9.

Уколико је неки од чланова испитне комисије спречен да присуствује испиту, Директор ће решењем одредити новог члана комисије најкасније до почетка одржавања испита.

Ако се замена не обезбеди благовремено, изостанак члана комисије констатује се записнички, а Директор одређује нови рок за полагање испита.

**IV ОРГАНИЗАЦИЈА И НАЧИН ПОЛАГАЊА ИСПИТА**

Члан 10.

Ученик може да приступи полагању испита, уколико је претходно поднео пријаву за полагање испита.

Ученику који је уредно пријавио испит, али из оправданих разлога не приступи полагању и који поднесе доказ о немогућности полагања испита, Директор, на његов захтев, може одобрити полагање испита ван утврђених рокова., о чему се доноси посебно решење.

Члан 11.

Пре полагања испита, ученик се од стране чланова испитне комисије упознаје са правима и обавезама за време полагања испита.

Члан 12.

Уколико се испит састоји из писменог и усменог дела испита, прво се полаже писмени део. Писмени део испита траје 45 минута, односно 1 школски час.

Приликом полагања писменог дела испита није дозвољено коришћење помоћне литературе.

Ученик не сме да напусти просторију у којој се обавља писмени испит без одобрења испитне комисије, не сме да користи мобилни телефон, електронски уређај или друга средства којима се омета спровођење испита.

У току дана ученик може да ради писмени део испита само из једног предмета.

 Члан 13.

Усмени део испита полаже се извлачењем испитних цедуља.

Испитна цедуља садржи најмање три испитна питања.

Испитна комисија припрема испитна питања тако да се испитним питањима обухвати целокупно градиво наставног предмета.

Испитне цедуље морају бити од исте хартије, једнаке величине и боје, оверене малим печатом школе.

Број испитних цедуља мора бити за 20 % већи од броја ученика који полажу одређени испит.

Члан 14.

 Пре него што почне да одговара, ученик може да замени испитну цедуљу.

Замена испитне цедуље утиче на оцену на испиту и то се констатује у записнику.

Члан 15.

Ученик се може удаљити са испита уколико користи мобилни телефон, електронски уређај или друга средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита, уз навођење разлога за удаљење.

Ученик који је удаљен са испита из разлога прописаних ставом 1. овог члана оцењује се негативном оценом.

Члан 16.

Ученик у једном дану може да полаже највише један испит.

Уколико се испит састоји из писменог и усменог дела испита, полагање се организује у два испитна дана, тако да се првог дана полаже писмени, а следећег дана усмени део испита.

**Оцењивање на испиту**

Члан 17.

Чланови испитне комисије утврђују оцену већином гласова.

Оцена испитне комисије постаје коначна уколико у законом прописаном року не буде поднет приговор на испит, односно протеком рока за подношење приговора на испит.

Члан 18.

Ако ученик у току испита одустане од полагања испита, сматра се да испит није положио и то се констатује у записнику.

**Записник о полагању испита**

 Члан 19.

Записник о полагању испита Школа води за сваког ученика појединачно.

Записник се води на обрасцу и на начин прописан Правилником о садржају и начину вођења евиденције и издавању јавних исправа у основној школи.

**V ПРАВНА ЗАШТИТА УЧЕНИКА**

**Приговор на поправни, разредни или испит из страног језика**

Члан 20.

Ученик, тј. његов родитељ, односно други законски заступник, има право да поднесе приговор на испит прописан посебним законом.

Приговор на испит подноси се Директору, у року од 24 сата од саопштавања оцене на испиту.

Директор је дужан да одлучи о приговору у року од 24 сата од његовог пријема.

Ако утврди да је испит обављен противно Закону о основама система образовања и васпитања или Закону о основном образовању и васпитању и прописима донетим на основу њих, поништиће испит и упутити ученика на поновно полагање испита.

Испит се организује у року од три дана од дана подношења приговора.

Када је поништен испит Директор образује нову комисију у чијем саставу не могу бити чланови комисије чији је испит поништен.

Оцена комисије је коначна.

Уколико Директор не донесе одлуку по приговору на испит, односно уколико ученик, тј. његов родитељ, односно други законски заступник, није задовољан одлуком Директора по приговору на испит, може да поднесе пријаву Министарству, у року од осам дана од дана сазнања за повреду својих права.

Ако оцени да је пријава основана, Министарство ће у року од осам дана од дана пријема пријаве да упозори Школу на уочене неправилности и одреди јој рок од три дана од упозорења за отклањање уочене неправилности.

Ако Школа не поступи по овом упозорењу, Министарство ће предузети одговарајуће мере, у складу са законом.

**Приговор на завршни испит**

Члан 21.

 Ученик основног образовања и васпитања, тј. његов родитељ, односно други законски заступник, има право да поднесе приговор на привремене резултате завршног испита на крају основног образовања и васпитања.

Приговор из става 1. овог члана Правилника подноси се Школи у року од 24 сата од објављивања привремених резултата испита.

О приговору на привремени резултат на завршни испит на крају основног образовања и васпитања првостепена комисија одлучује у року од 24 часа од истека рока за подношење приговора.

Ако није задовољан одлуком комисије из става 3. овог члана, ученик, тј. његов родитељ, односно други законски заступник, има право да поднесе приговор другостепеној комисији, у року од 24 часа од пријема одлуке првостепене комисије.

Другостепена комисија одлучује о приговору из става 4. овог члана у року од 24 часа од истека рока за подношење приговора.

Ако комисија из става 3. и става 4. овог члана утврди да је приговор основан, може изменити број бодова на тесту.

Одлука комисије из става 3. и става 4. овог члана је коначна.

Састав, начин образовања и рада комисија из става 3. и става 4. овог члана уређују се у упутству за организацију и спровођење испита које доноси министар надлежан за образовање, у складу са Законом.

**VI ЗАВРШНЕ ОДРЕДБЕ**

Члан 22.

На сва пи­та­ња ко­ја ни­су уре­ђе­на Правилником при­ме­њују се од­ред­бе закона, подзконских аката и Ста­ту­та Шко­ле.

Члан 23.

Сту­па­њем на сна­гу овог Правилника пре­ста­је да ва­жи Правилник о испитима Основне школе „Доситеј Обрадовић“ Фаркаждин, број 490/18 од 07.12.2018. године.

Члан 24.

Овај Правилник сту­па на сна­гу осмог да­на од дана об­ја­вљи­ва­ња на огла­сној та­бли Школе.

У Фаркаждину, 04.11.2024. године

 **Председник Школског одбора**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Борислава Ивков**

\* Овај Правилник је објављен на огласној табли Школе 04.11.2024. године

 Секретар

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Стеван Џелетовић